1 Dikgoši 22 | Beibele Inthaneteng | Phetolelo ya Lefase le Lefsa
1 Dikgoši 22:1-53
22 Siria le Isiraele tša fetša nywaga e meraro di sa lwe.
2 Ngwageng wa boraro, Jehoshafate+ kgoši ya Juda a theogela go kgoši ya Isiraele.
3 Ke moka kgoši ya Isiraele ya re go bahlanka ba yona: “Na le a tseba gore Ramothe-gileada+ ke ya rena? Eupša re dikadika go e tšea seatleng sa kgoši ya Siria.”
4 Ya bolela le Jehoshafate ya re: “Na o tla ya le nna ntweng Ramothe-gileada?”+ Ge a re’alo Jehoshafate a re go kgoši ya Isiraele: “Nna le wena re selo setee. Setšhaba sa ka ke selo setee le setšhaba sa gago.+ Dipere tša ka ke selo setee le dipere tša gago.”
5 Eupša Jehoshafate a botša kgoši ya Isiraele a re: “Hle botšiša+ pele gore o kwe lentšu la Jehofa.”
6 Kgoši ya Isiraele ya kgoboketša baporofeta,+ e lego banna ba e ka bago ba makgolonne, ya re go bona: “Na ke yo lwa le Ramothe-gileada ntweng goba na ke tlogele?” Bona ba re: “Rotoga,+ gomme Jehofa o tla e gafela seatleng sa gago, wena kgoši.”
7 Eupša Jehoshafate a re: “Na go sa na le moporofeta wa Jehofa mo? Gona a re botšišeng Modimo ka yena.”+
8 Ge a re’alo kgoši ya Isiraele ya re go Jehoshafate: “Go sa na le monna o tee yo le ka mo dirišago go botšiša Jehofa;+ eupša ge e le nna ke mo hloile+ ka gobane ga a porofete tše botse ka nna, eupša o porofeta tše mpe ka nna+—yena ke Mikaya morwa wa Imila.” Eupša Jehoshafate a re: “Anke kgoši e se bolele bjalo.”+
9 Ke moka kgoši ya Isiraele ya bitša mohlankedi yo mongwe wa kgoro+ ya re: “Tliša Mikaya morwa wa Imila ka go akgofa.”+
10 Ge e le kgoši ya Isiraele le Jehoshafate kgoši ya Juda, yo mongwe le yo mongwe wa bona o be a dutše sedulong sa gagwe sa bogoši a apere diaparo tša bogoši,+ ba le seboeng botsenong bja kgoro ya Samaria; pele ga bona baporofeta ka moka ba be ba itshwere ka tsela yeo baporofeta ba itshwarago ka yona.+
11 Ke moka Tsedekia morwa wa Kenana a itirela manaka a tšhipi gomme a re: “Se ke seo Jehofa a se boletšego:+ ‘Wena o tla kgorometša Basiria ka dilo tše go fihlela o ba fediša.’”+
12 Baporofeta ba bangwe ka moka ba be ba porofeta ka tsela e swanago, ba re: “Rotogela Ramothe-gileada o fenye; Jehofa o tla e gafela seatleng sa gago, wena kgoši.”+
13 Moromiwa yo a bego a ile go bitša Mikaya a bolela le yena a re: “Bjale tseba gore mantšu ka moka ao baporofeta ba a boletšego ke a mabotse go kgoši. Hle anke lentšu la gago le dumelelane le mantšu a bona gomme o bolele tše botse.”+
14 Eupša Mikaya a re: “Ke ikana ka Jehofa yo a phelago+ gore seo Jehofa a tlago go mpotša sona, ke sona seo ke tlago go se bolela.”+
15 Ke moka a ya go kgoši gomme kgoši ya mmotšiša ya re: “Mikaya, na re yo lwa le Ramothe-gileada ntweng goba re tlogele?” Gateetee a re go yona: “Rotoga, o tla fenya; Jehofa o tla e gafela diatleng tša gago, wena kgoši.”+
16 Ge a re’alo kgoši ya re go yena: “Ke go eniše gakae gore o se ke wa mpotša selo ge e se feela therešo ka leina la Jehofa?”+
17 Ka gona Mikaya a re: “Ke bona Baisiraele ka moka ba gašane+ dithabeng, ba swana le dinku tšeo di se nago modiši.+ E bile Jehofa o itše: ‘Ba ga ba na beng ba bona. Ba tlogele ka moka ba boele gae ka khutšo.’”+
18 Ke moka kgoši ya Isiraele ya re go Jehoshafate: “Na ga se ka go botša ka re: ‘A ka se porofete tše botse ka nna, eupša o tla porofeta tše mpe’?”+
19 Mikaya a buša a re: “Ka gona ekwa lentšu la Jehofa.+ Nna ke bona Jehofa a dutše sedulong sa gagwe sa bogoši+ a na le madira ka moka a legodimong a eme kgauswi le yena, ka go le letona le le letshadi la gagwe.+
20 Jehofa a re: ‘Ke mang a tlago go dira Ahaba lešilo gore a rotoge a yo hwela Ramothe-gileada?’ Yo a re se, mola yo mongwe a be a re sela.+
21 Mafelelong morongwa*+ a tla a ema pele ga Jehofa gomme a re: ‘Nna ke tla mo dira lešilo.’ Ge a re’alo Jehofa a re go yena: ‘O tla mo dira lešilo bjang?’+
22 Ke moka yena a re: ‘Ke tla ya ka itira moya wa bofora melomong ka moka ya baporofeta ba gagwe.’+ Ka gona Modimo a re: ‘O tla mo dira lešilo, gomme go feta moo, wena o tla fenya.+ Sepela o yo dira bjalo.’+
23 Bjale Jehofa o tsentše moya wa bofora melomong ya baporofeta ba ka moka ba gago;+ eupša Jehofa o boletše bošula mabapi le wena.”+
24 Tsedekia morwa wa Kenana a batamela gomme a phasola Mikaya lerameng,+ a re: “Moya wa Jehofa o tlogile bjang go nna gore o tle o bolele le wena?”+
25 Ge a re’alo Mikaya a re: “O tla tseba mohlang o tlago go tsena ka phapošing ya ka garegare+ gore o yo ikuta.”+
26 Ke moka kgoši ya Isiraele ya re: “Tšea Mikaya o mmušetše go Amone kgošana ya motse le go Joashe morwa wa kgoši.+
27 O bolele o re: ‘Se ke seo kgoši e se boletšego:+ “Tsenyang motho yo kgolegong+ gomme le mo neeng senkgwa se senyenyane+ le meetse a manyenyane go fihlela ke boa ka khutšo.”’”+
28 Ke moka Mikaya a re: “Ge o ka boa ka khutšo, gona Jehofa o tla be a se a bolela le nna.”+ A oketša ka gore: “Ekwang, lena merafo ka moka.”+
29 Kgoši ya Isiraele le Jehoshafate kgoši ya Juda ba rotogela Ramothe-gileada.+
30 Kgoši ya Isiraele ya re go Jehoshafate: “Ke tla ikgakanya ka tsena tlhabanong,+ eupša ge e le wena apara diaparo tša gago tša bogoši.”+ Ke moka kgoši ya Isiraele ya ikgakanya+ ya tsena tlhabanong.+
31 Ge e le kgoši ya Siria e be e laetše balaodi ba dikoloi tša yona ba masometharo-pedi+ ya re: “Le se ke la lwa le yo monyenyane goba yo mogolo, eupša le lweng le kgoši ya Isiraele feela.”+
32 Eitše gateetee ge balaodi ba dikoloi ba bona Jehoshafate, ba ipotša gore: “Ke yona kgoši ya Isiraele.”+ Ka gona ba retologa gore ba lwe le yena; Jehoshafate a llela thušo.+
33 Ya re gateetee ge balaodi ba dikoloi ba bona gore e be e se kgoši ya Isiraele, ba goma kapejana ba se sa mo hlomara.+
34 Monna yo mongwe a nganga bora bja gagwe a sa hlokomele, ke moka a hlaba kgoši ya Isiraele karolong yeo diaparo tša yona tša ntwa di bego di kopana gona, moo e ilego ya re go mootledi wa koloi+ ya yona: “Retologa gomme o nntšhe mo madireng, ka gobane ke gobetše o šoro.”
35 Tlhabano yeo ya mpefala kudu letšatšing leo gomme kgoši ya tlogelwa e eme ka koloing yeo e bego e lebane le Basiria, mafelelong ya hwa+ mantšiboa; madi a ntho ya yona a be a tšhologela ka koloing ya ntwa.+
36 Ge letšatši le sobela gwa kwala mogoo go phatša mešaša, o re: “Yo mongwe le yo mongwe a a ye motseng wa gabo, e bile yo mongwe le yo mongwe a a ye nageng ya gabo!”+
37 Ka gona kgoši ya hwa. Ya tlišwa Samaria gomme ba e bolokela gona moo Samaria.+
38 Ba hlatswetša koloi yeo ya ntwa kgauswi le bodiba bja Samaria, ke moka dimpša tša latswa madi+ a kgoši (bagweba-ka-mmele ba be ba hlapela moo), go ya ka lentšu la Jehofa leo a le boletšego.+
39 Ge e le ditaba ka moka tša Ahaba, tšohle tšeo a di dirilego, tša ntlo ya lenaka+ la tlou yeo a e agilego gotee le tša metse ka moka yeo a e agilego, na ga di a ngwalwa ka pukung+ ya ditaba tša mehleng ya dikgoši tša Isiraele?
40 Mafelelong Ahaba a robala le borakgolokhukhu ba gagwe;+ Ahasia+ morwa wa gagwe a buša legatong la gagwe.
41 Ge e le Jehoshafate+ morwa wa Asa, e bile kgoši ya Juda ka ngwaga wa bone wa pušo ya Ahaba kgoši ya Isiraele.
42 Jehoshafate o be a na le nywaga e masometharo-hlano ge a thoma go buša gomme o bušitše Jerusalema ka nywaga e masomepedi-hlano; leina la mmagwe e be e le Asuba morwedi wa Shilihi.
43 O sepetše ditseleng ka moka tša Asa tatagwe. Ga se a ka a di tlogela, e le gore a dire se se lokilego mahlong a Jehofa.+ Mafelo a phagamego ona ga se a ka a fela. Setšhaba se be se sa dutše se dira dihlabelo le go thuntšha muši wa dihlabelo mafelong a phagamego.+
44 Jehoshafate a ba le khutšo le kgoši ya Isiraele.+
45 Ge e le ditaba ka moka tša Jehoshafate, tša matla a gagwe ao a a bonagaditšego le kamoo a ilego a lwa ka gona, na ga di a ngwalwa ka pukung+ ya ditaba tša mehleng ya dikgoši tša Juda?
46 Banna ka moka bao e lego bagweba-ka-mmele+ ba tempeleng bao ba bego ba šadišitšwe mehleng ya Asa tatagwe, o ile a ba fediša nageng.+
47 Ge e le kgoši yona e be e se gona Edomo;+ motseta ke yena e bego e le kgoši.+
48 Jehoshafate yena o ile a dira gore dikepe tša Tarashishi+ di ye Ofira go yo tšea gauta; eupša tša se ke tša ya ka gobane dikepe tšeo di ile tša robegela kua Etsione-gebere.+
49 E bile ka yona nako yeo moo Ahasia morwa wa Ahaba a ilego a re go Jehoshafate: “Anke bahlanka ba ka ba sepele le bahlanka ba gago ka dikepe,” eupša Jehoshafate ga a ka a dumela.+
50 Mafelelong Jehoshafate a robala le borakgolokhukhu ba gagwe+ gomme a bolokwa le bona motseng wa Dafida+ rakgolokhukhu wa gagwe; ke moka Jehorama+ morwa wa gagwe a buša legatong la gagwe.
51 Ge e le Ahasia+ morwa wa Ahaba, e bile kgoši ya Isiraele kua Samaria ngwageng wa lesomešupa wa pušo ya Jehoshafate kgoši ya Juda, gomme o bušitše Isiraele ka nywaga e mebedi.
52 O ile a dira tše mpe+ mahlong a Jehofa gomme a sepela tseleng ya tatagwe+ le ya mmagwe+ gotee le tseleng ya Jeroboama+ morwa wa Nebata, yena yo a ilego a dira gore Isiraele e dire sebe.+
53 O ile a hlankela Baali+ le go mo khunamela gomme a kgopiša+ Jehofa Modimo wa Isiraele ka go latela tšohle tšeo tatagwe a di dirilego.
1 Dikgoši 22
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D22%26wtlocale%3DSE%26srcid=share⊂ject=Bala Beibele Inthaneteng